Unes 200 persones s'han concentrat a les portes del setmanari per protestar per l'actuació dels agents

Unes 200 persones s'han concentrat a les portes del setmanari per protestar per l'actuació dels agents

Agents de la Guàrdia Civil davant la seu d'"El Vallenc" (ACN)

Agents de la Guàrdia Civil s'han presentat aquest dissabte al matí a la seu del setmanari local de Valls, "El Vallenc". Acompanyats de representants judicials, han registrat les dependències d'aquest mitjà de comunicació durant més de cinc hores per mirar de trobar proves que el relacionin amb la impressió de material per al referèndum. Segueixen instruccions del jutjat de guàrdia de Tarragona per una denúncia de la Fiscalia.

El registre ha començat cap a dos quarts de dotze i ha durat fins gairebé les cinc de la tarda.

Els agents han sortit del local amb alguna caixa. També hi ha hagut una reunió amb el director de la publicació. Hi ha decretat el secret de sumari.

Citats a declarar

Després del registre, Jordi Pascual, advocat del director, ha anunciat que aquest mateix dissabte al vespre estan citats a declarar a la comandància de la Guàrdia Civil de Tarragona. També ha explicat que els agents s'han endut l'ordinador personal del director, Francesc Fàbregas, i documentació de l'empresa.

L'actuació té relació amb la inspecció en una impremta de Constantí. Aquest dissabte, la Guàrdia Civil ha citat el director i l'advocat de la impremta de Constantí per fer un nou registre.

Divendres, el jutjat de guàrdia de Tarragona va obrir diligències prèvies després de rebre denúncia de Fiscalia per desobediència, prevaricació i malversació de cabals públics. És en el marc d'aquestes prèvies que s'han demanat tres entrades i escorcolls a les oficines de la impremta de Constantí i als dos locals a Valls d'"El Vallenc".

Protesta fora

Davant del local del setmanari s'han concentrat de manera espontània representants i simpatitzants d'entitats com Òmnium Cultural i l'ANC i de partits com Esquerra Republicana i la CUP. També s'han fet actes simbòlics com ara dipositar vots a dins d'una urna.

La gent ha anat arribant al llarg del migdia. S'hi han concentrat més de 200 persones.

Una coral ha cantat "Els segadors" davant dels agents de la Guàrdia Civil que custodiaven l'entrada del setmanari.

I poc abans de les tres de la tarda, els concentrats han acomiadat una part del dispositiu policial amb un clàssic de la Trinca, "Festa Major". Les estrofes finals,"passi-ho bé", han ressonat amb força:

Condemna del govern, les entitats sobiranistes i el Col·legi de Periodistes

El president de la Generalitat, en la seva intervenció al consell nacional del PDeCAT, ha criticat que la Guàrdia Civil hagi registrat la seu del "El Vallenc". També ho ha fet en un tuit.

El meu suport a @elvallenc per una operació que no busca paperetes, busca brega. Omplir serenament la diada i les urnes, la millor resposta. https://t.co/CWK5oSQ8Dt  Carles Puigdemont (@KRLS) 9 de septiembre de 2017

Junqueras també ha criticat per la xarxa la intervenció de la Guàrdia Civil:

Malgrat tot, la força de la democràcia ens farà superar tots els obstacles. Seguim! (2de2)  Oriol Junqueras (@junqueras) 9 de setembre de 2017

Al seu torn, Jordi Sànchez, president de l'ANC, ho ha comparat amb la Inquisició.

La Guàrdia Civil ara mateix entrant al setmanari El Vallenc!! Segueix la Inquisició ben activa en contra de la llibertat d'impremta VOTAREM pic.twitter.com/JhuOlMLcoc  Jordi Sànchez (@jordisanchezp) September 9, 2017

I el Col·legi de Periodistes ho ha condemnat: